amanoisuno/poet huggingface dataset:
狂題十八首 司空圖
莫恨艱危日日多，時情其奈幸門何。貔貅睡穩蛟龍渴，猶把燒殘朽鐵磨。別鶴淒涼指法存，戴逵能恥近王門。世間第一風流事，借得王公玉枕痕。交疏自古戒言深，肝膽徒傾致鑠金。不是史遷書與說，誰知孤負李陵心。南華落筆似荒唐，若肯經綸亦不狂。偶作客星侵帝座，卻應虛薄是嚴光。不勞世路更相猜，忍到須休惜得材。幾度懶乘風水便，拗船折舵恐難回。由來相愛只詩僧，怪石長松自得朋。卻怕他生還識字，依前日下作孤燈。老禪乘仗莫過身，遠岫孤雲見亦頻。應是佛邊猶怕鬧，信緣須作且閒人。止竟閒人不愛閑，只偷無事閉柴關。轟霆攪破蛟龍窟，也被狂風卷出山。地下修文著作郎，生前饑處倒空牆。何如神爽騎星去，猶自研幾助玉皇。雨洗芭蕉葉上詩，獨來憑檻晚晴時。故園雖恨風荷膩，新句閑題亦滿池。初時拄杖向鄰村，漸到清明亦杜門。三十年來辭病表，今朝臥病感皇恩。來時雖恨失青氈，自見芭蕉幾十篇。應是阿劉還宿債，剩拚才思折供錢。芭蕉叢畔碧嬋娟，免更悠悠擾蜀川。應到去時題不盡，不勞分寄校書箋。自傷衰病漸難平，永夜禪床雨滴聲。聞道虎瘡仍帶鏃，吼來和痛亦橫行。昨日流鶯今日蟬，起來又是夕陽天。六龍飛轡長相窘，更忍乘危自著鞭。有是有非還有慮，無心無跡亦無猜。不平便激風波險，莫向安時稔禍胎。十年三署讓官頻，認得無才又索身。莫道太行同一路，大都安穩屬閒人。曾聞劫火到蓬壺，縮盡鼇頭海亦枯。今日家山同此恨，人歸未得鶴歸無。
遊仙二首 司空圖
蛾眉新畫覺嬋娟，鬥走將花阿母邊。仙曲教成慵不理，玉階相簇打金錢。劉郎相約事難諧，雨散雲飛自此乖。月姊殷勤留不住，碧空遺下水精釵。
漫書五首 司空圖
長擬求閑未得閒，又勞行役出秦關。逢人漸覺鄉音異，卻恨鶯聲似故山。溪邊隨事有桑麻，盡日山程十數家。莫怪行人頻悵望，杜鵑不是故鄉花。海上昔聞麋愛鶴，山中今日鹿憎龜。愛憎止竟須關分，莫把微才望所知。世路快心無好事，恩門嘉話合書紳。神藏鬼伏能千變，亦勝忘機避要津。四翁識勢保安閒，須為生靈暫出山。一種老人能算度，磻溪心跡愧商顏。
偶詩五首 司空圖
閑韻雖高不衒才，偶拋猿鳥乍歸來。夕陽照個新紅葉，似要題詩落硯臺。芙蓉騷客空留怨，芍藥詩家只寄情。誰似天才李山甫，牡丹屬思亦縱橫。賢豪出處盡沉吟，白日高懸只照心。一掬信陵墳上土，便如碣石累千金。聲貌由來固絕倫，今朝共許占殘春。當歌莫怪頻垂淚，得地翻慚早失身。中宵茶鼎沸時驚，正是寒窗竹雪明。甘得寂寥能到老，一生心地亦應平。
雜題二首 司空圖
先知左袒始同行，須待龍樓羽翼成。若使只憑三傑力，猶應漢鼎一毫輕。魚在枯池鳥在林，四時無奈雪霜侵。若教激勸由真宰，亦獎青松徑寸心。
光化踏青有感 司空圖
引得車回莫認恩，卻成寂寞與誰論。到頭不是君王意，羞插垂楊更傍門。
醜年冬 司空圖
醉日昔聞都下酒，何如今喜折新茶。不堪病渴仍多慮，好向灉湖便出家。
白菊三首 司空圖
人間萬恨已難平，栽得垂楊更系情。猶喜閏前霜未下，菊邊依舊舞身輕。莫惜西風又起來，猶能婀娜傍池台。不辭暫被霜寒挫，舞袖招香即卻回。為報繁霜且莫催，窮秋須到自低垂。橫拖長袖招人別，只待春風卻舞來。
扇 司空圖
珍重逢秋莫棄捐，依依只仰故人憐。有時池上遮殘日，承得霜林幾個蟬。
修史亭三首 司空圖
山前鄰叟去紛紛，獨強衰羸愛杜門。漸覺一家看冷落，地爐生火自溫存。甘心七十且酣歌，自算平生幸已多。不似香山白居士，晚將心地著禪魔。烏紗巾上是青天，檢束酬知四十年。誰料平生臂鷹手，挑燈自送佛前錢。
力疾山下吳村看杏花十九首 司空圖
春來漸覺一川明，馬上繁花作陣迎。掉臂只將詩酒敵，不勞金鼓助橫行。閶闔曾排捧禦爐，猶看曉月認金鋪。羸形不畫淩煙閣，只為微才激壯圖。鏡留雪鬢暖消無，春到梨花日又晡。移取扶桑階下種，年年看長礙金烏。折來未盡不須休，年少爭來莫與留。更願狂風知我意，一時吹向海西頭。才情百巧鬥風光，卻笑雕花刻葉忙。熨帖新巾來與裹，猶看騰踏少年場。浮世榮枯總不知，且憂花陣被風欺。儂家自有麒麟閣，第一功名只賞詩。白衫裁袖本教寬，朱紫由來亦一般。王老小兒吹笛看，我儂試舞爾儂看。單床薄被又羈棲，待到花開亦甚迷。若道折多還有罪，只應鶯囀是金雞。近來桃李半燒枯，歸臥鄉園只老夫。莫算明年人在否，不知花得更開無。漢王何事損精神，花滿深宮不見春。穠豔三千臨粉鏡，獨悲掩面李夫人。能豔能芳自一家，勝鸞勝鳳勝煙霞。客來須共醒醒看，碾盡明昌幾角茶。造化無端欲自神，裁紅剪翠為新春。不如分減閒心力，更助英豪濟活人。徘徊自勸莫沾纓，分付年年穀口鶯。卻賴無情容易別，有情早個不勝情。閒步偏宜舞袖迎，春光何事獨無情。垂楊合是詩家物，只愛敷溪道北生。亦知王大是昌齡，杜二其如律韻清。還有酸寒堪笑處，擬誇朱紱更崢嶸。潘郎愛說是詩家，枉占河陽一縣花。千載幾人搜警句，補方金字愛晴霞。行樂溪邊步轉遲，出山漸減探花期。去年四度今三度，恐到憑人折去時。此身衰病轉堪嗟，長忍春寒獨惜花。更恨新詩無紙寫，蜀箋堆積是誰家。昨日黃昏始看回，夢中相約又銜杯。起來聞道風飄卻，猶擬教人掃取來。
少儀 司空圖
昨日登班綴柏台，更慚起草屬微才。錦窠不是尋常錦，兼向丘遲奪得來。
重陽四首 司空圖
簷前減燕菊添芳，燕盡庭前菊又荒。老大比他年少少，每逢佳節更悲涼。雨寒莫待菊花催，須怕晴空暖並開。開卻一枝開卻盡，且隨幽蝶更徘徊。青娥懶唱無衣換，黃菊新開乞酒難。長有長亭惆悵事，隔河更得對憑欄。白髮怕寒梳更懶，黃花晴日照初開。籬頭應是蝶相報，已被鄰家攜酒來。
長命縷 司空圖
他鄉處處堪悲事，殘照依依惜別天。此去知名長命縷，殷勤為我唱花前。
柏東 司空圖
冥得機心豈在僧，柏東閒步愛騰騰。免教世路人相忌，逢著村醪亦不憎。
歌者十二首 司空圖
追逐翻嫌傍管弦，金釵擊節自當筵。風霜一夜燕鴻斷，唱作江南袚禊天。玉樹花飄鳳失棲，一聲初壓管弦低。清回煩暑成瀟灑，豔逐寒雲變慘淒。十斛明珠亦易拚，欲兼人藝古來難。五雲合是新聲染，熔作瓊漿灑露盤。不似新聲唱亦新，旋調玉管旋生春。愁腸隔斷珠簾外，只為今宵共聽人。十年逃難別雲林，暫輟狂歌且聽琴。轉覺淡交言有味，此聲知是古人心。五柳先生自識微，無言共笑手空揮。胸中免被風波撓，肯為螳螂動殺機。風霜寒水旅人心，幾處笙歌繡戶深。分泊一場雲散後，未勝初夜便聽琴。自憐眼暗難求藥，莫恨花繁便有風。桃李更開須強看，明年兼恐聽歌聾。白雲深處寄生涯，歲暮生情賴此花。蜂蝶繞來忙繞袖，似知教折送鄰家。重九仍重歲漸闌，強開病眼更登攀。年年認得酣歌處，猶恐招魂葬故山。繞壁依稀認寫真，更須粉繪飾羸身。淒涼不道身無壽，九日還無舊會人。鶴氅花香搭槿籬，枕前蛩迸酒醒時。夕陽似照陶家菊，黃蝶無窮壓故枝。
題裴晉公華嶽廟題名 司空圖
嶽前大隊赴淮西，從此中原息鼓鼙。石闕莫教苔蘚上，分明認取晉公題。
楊柳枝壽杯詞十八首 司空圖
樂府翻來占太平，風光無處不含情。千門萬戶喧歌吹，富貴人間只此聲。撼晚梳空不自持，與君同折上樓時。春風還有常情處，系得人心免別離。灞亭東去徹隋堤，贈別何須醉似泥。萬里往來無一事，便帆輕拂亂鶯啼。台城細仗曉初移，詔賜千官禊飲時。綠帳遠籠清佩響，更曛晴日上龍旗。桃源仙子不須誇，聞道惟栽一片花。何似浣紗溪畔住，綠陰相間兩三家。偶然樓上卷珠簾，往往長條拂枕函。恰值小娥初學舞，擬偷金縷押春衫。池邊影動散鴛鴦，更引微風亂繡床。直待玉窗塵不起，始應金雁得成行。稻畦分影向江村，憔悴經霜只半存。昨日流鶯今不見，亂螢飛出照黃昏。客淚休沾漢水濱，舞腰羞殺漢宮人。狂風更與回煙帚，掃盡繁花獨佔春。遊人莫歎易凋衰，長樂榮枯自有期。看取明年春意動，更于何處最先知。昔年行樂及芳時，一上丹梯桂一枝。笑問江頭醉公子，饒君滿把麹塵絲。渡頭殘照一行新，獨自依依向北人。莫恨鄉程千里遠，眼中從此故鄉春。絮惹輕枝雪未飄，小溪煙束帶危橋。鄰家女伴頻攀折，不覺回身罥翠翹。處處縈空百萬枝，一枝枝好更題詩。隔城遠岫招行客，便與朱樓當酒旗。錦城分得映金溝，兩岸年年引勝遊。若似松篁須帶雪，人間何處認風流。日暖津頭絮已飛，看看還是送君歸。莫言萬緒牽愁思，緝取長繩系落暉。大堤時節近清明，霞襯煙籠繞郡城。好是梨花相映處，更勝松雪日初晴。聖主千年樂未央，禦溝金翠滿垂楊。年年織作升平字，高映南山獻壽觴。
山鵲 司空圖
多驚本為好毛衣，只賴人憐始卻歸。眾鳥自知顏色減，妒他偏向眼前飛。
李居士 司空圖
高風只在五峰前，應是精靈降作賢。萬里無雲惟一鶴，鄉中同看卻升天。
杏花 司空圖
詩家偏為此傷情，品韻由來莫與爭。解笑亦應兼解語，只應慵語倩鶯聲。
白菊三首 司空圖
不疑陶令是狂生，作賦其如有定情。猶勝江南隱居士，詩魔終嫋負孤名。自古詩人少顯榮，逃名何用更題名。詩中有慮猶須戒，莫向詩中著不平。登高可羨少年場，白菊堆邊鬢似霜。益算更希沾上藥，今朝第七十重陽。
聽雨 司空圖
半夜思家睡裏愁，雨聲落落屋簷頭。照泥星出依前黑，淹爛庭花不肯休。
楊柳枝二首 司空圖
陶家五柳簇衡門，還有高情愛此君。何處更添詩境好，新蟬欹枕每先聞。數枝珍重蘸滄浪，無限塵心暫免忙。煩暑若和煙露裛，便同佛手灑清涼。
修史亭二首 司空圖
少年已慣擲年光，時節催驅獨不忙。今日無疑亦無病，前程無事擾醫王。籬落輕寒整頓新，雪晴步屣會諸鄰。自從南至歌風頂，始見人煙外有人。
漫書 司空圖
樂退安貧知是分，成家報國亦何慚。到還僧院心期在，瑟瑟澄鮮百丈潭。
雜題二首 司空圖
棋局長攜上釣船，殺中棋殺勝絲牽。洪爐任鑄千鈞鼎，只在磻溪一縷懸。曉鏡高窗氣象深，自憐清格笑塵心。世間不為蛾眉誤，海上方應鶴背吟。
題休休亭 司空圖
咄，諾，休休休，莫莫莫，伎兩雖多性靈惡，若曰爾何能，答言耐辱莫。
馮燕歌 司空圖
魏中義士有馮燕，遊俠幽並最少年。避仇偶作滑台客，兩面高樓語笑聲，指點行人情暗結。擲果潘郎誰不慕，馮生敲鐙袖籠鞭，半拂垂楊半惹煙。樹間春鳥知人意，梁間客燕正相欺，屋上鳴鳩空自鬥。嬰歸醉臥非仇汝，誰言狼戾心能忍，待我情深情不隱。回身本謂取巾難，爾能負彼必相負，假手他人複在誰？窗間紅豔猶可掬，鳳凰釵碎各分飛，怨魄嬌魂何處追，淩波如喚游金穀，誣執張嬰不自明，貴免生前遭考捶。官將赴市擁紅塵，初聞僚吏翻疑歎，呵叱風狂詞不變。縲囚解縛猶自疑，已為不平能割愛，更將身命救深冤。白馬賢侯賈相公，黃河東注無時歇，注盡波瀾名不滅。為感詞人沈下賢，鑄作金燕香作堆，焚香酬酒聽歌來。
寄薛起居 司空圖
小域新銜賀聖朝，亦知蹇分巧難拋。粗才自合無岐路，不破工夫漫解嘲。
月下留丹灶 司空圖
月下留丹灶，壇邊樹羽衣。異香人不覺，殘夜鶴分飛。朝會初元盛，蓬瀛舊侶稀。瑤函真跡在，妖魅敢揚威。
元日 司空圖
甲子今重數，生涯只自憐。殷勤元日日，欹午又明年。
洛陽詠古 司空圖
石勒童年有戰機，洛陽長嘯倚門時。晉朝不是王夷甫，大智何由得預知。
詩品二十四則：雄渾 司空圖
大用外腓，真體內充。返虛入渾，積健為雄。具備萬物，橫絕太空。荒荒油雲，寥寥長風。超以象外，得其環中。持之匪強，來之無窮。
詩品二十四則：沖淡 司空圖
素處以默，妙機其微。飲之太和，獨鶴與飛。猶之惠風，苒苒在衣。閱音修篁，美曰載歸。遇之匪深，即之愈稀。脫有形似，握手已違。
詩品二十四則：纖穠 司空圖
采采流水，蓬蓬遠春。窈窕深谷，時見美人。碧桃滿樹，風日水濱。柳陰路曲，流鶯比鄰。乘之愈往，識之愈真。如將不盡，與古為新。
詩品二十四則：沉著 司空圖
綠杉野屋，落日氣清。脫巾獨步，時聞鳥聲。鴻雁不來，之子遠行。所思不遠，若為平生。海風碧雲，夜渚月明。如有佳語，大河前橫。
詩品二十四則：高古 司空圖
畸人乘真，手把芙蓉。泛彼浩劫，窅然空縱。月出東鬥，好風相從。太華夜碧，人聞清鐘。虛佇神素，脫然畦封。黃唐在獨，落落玄宗。
詩品二十四則：典雅 司空圖
玉壺買春，賞雨茆屋。坐中佳士，左右修竹。白雲初晴，幽鳥相逐。眠琴綠陰，上有飛瀑。落花無言，人淡如菊。書之歲華，其曰可讀。
詩品二十四則：洗煉 司空圖
猶礦出金，如鉛出銀。超心煉冶，絕愛緇磷。空潭瀉春，古鏡照神。體素儲潔，乘月返真。載瞻星辰，載歌幽人。流水今日，明月前身。
詩品二十四則：勁健 司空圖
行神如空，行氣如虹。巫峽千尋，走雲連風。飲真茹強，蓄素守中。喻彼行健，是謂存雄。天地與立，神化攸同。期之以實，禦之以終。
詩品二十四則：綺麗 司空圖
神存富貴，始輕黃金。濃盡必枯，淺者屢深。露餘山青，紅杏在林。月明華屋，畫橋碧陰。金尊酒滿，共客彈琴。取之自足，良殫美襟。
詩品二十四則：自然 司空圖
俯拾即是，不取諸鄰。俱道適往，著手成春。如逢花開，如瞻歲新。真予不奪，強得易貧。幽人空山，過水采蘋。薄言情晤，悠悠天鈞。
詩品二十四則：含蓄 司空圖
不著一字，盡得風流。語不涉難，已不堪憂。是有真宰，與之沈浮。如淥滿酒，花時返秋。悠悠空塵，忽忽海漚。淺深聚散，萬取一收。
詩品二十四則：豪放 司空圖
觀花匪禁，吞吐大荒。由道返氣，處得以狂。天風浪浪，海山蒼蒼。真力彌滿，萬象在旁。前招三辰，後引鳳凰。曉策六鼇，濯足扶桑。
詩品二十四則：精神 司空圖
欲返不盡，相期與來。明漪絕底，奇花初胎。青春鸚鵡，楊柳池台。碧山人來，清酒滿杯。生氣遠出，不著死灰。妙造自然，伊誰與裁？
詩品二十四則：縝密 司空圖
是有真跡，如不可知。意象欲生，造化已奇。水流花開，清露未晞。要路愈遠，幽行為遲。語不欲犯，思不欲癡。猶春于綠，明月雪時。
詩品二十四則：疏野 司空圖
惟性所宅，真取弗羈。拾物自富，與率為期。築屋松下，脫帽看詩。但知旦暮，不辨何時。倘然適意，豈必有為。若其天放，如是得之。
詩品二十四則：清奇 司空圖
娟娟群松，下有漪流。晴雪滿汀，隔溪漁舟。可人如玉，步屟尋幽。載行載止，空碧悠悠。神出古異，淡不可收。如月之曙，如氣之秋。
詩品二十四則：委曲 司空圖
登彼太行，翠繞羊腸。杳靄流玉，悠悠花香。力之于時，聲之於羌。似往已回，如幽匪藏。水理漩洑，鵬風翱翔。道不自器，與之圓方。
詩品二十四則：實境 司空圖
取語甚直，計思匪深。忽逢幽人，如見道心。晴澗之曲，碧松之陰。一客荷樵，一客聽琴。情性所至，妙不自尋。遇之自天，冷然希音。
詩品二十四則：悲慨 司空圖
大風卷水，林木為摧。意苦若死，招憩不來。百歲如流，富貴冷灰。大道日往，若為雄才。壯士拂劍，浩然彌哀。蕭蕭落葉，漏雨蒼苔。
詩品二十四則：形容 司空圖
絕佇靈素，少回清真。如覓水影，如寫陽春。風雲變態，花草精神。海之波瀾，山之嶙峋。俱似大道，妙契同塵。離形得似，庶幾斯人。
詩品二十四則：超詣 司空圖
匪神之靈，匪機之微。如將白雲，清風與歸。遠引若至，臨之已非。少有道契，終與俗違。亂山高木，碧苔芳暉。誦之思之，其聲愈稀。
詩品二十四則：飄逸 司空圖
落落欲往，矯矯不群。緱山之鶴，華頂之雲。高人畫中，令色絪縕。禦風蓬葉，泛彼無垠。如不可執，如將有聞。識者已領，期之愈分。
詩品二十四則：曠達 司空圖
生者百歲，相去幾何？歡樂苦短，憂愁實多。何如尊酒，日往煙蘿。花覆茆簷，疏雨相過。倒酒既盡，杖藜行過。孰不有古，南山峨峨。
詩品二十四則：流動 司空圖
若納水輨，如轉丸珠。夫豈可道，假體遺愚。荒荒坤軸，悠悠天樞。載要其端，載同其符。超超神明，返返冥無。來往千載，是之謂乎。
句 司空圖
忍事敵災星。物望傾心久，凶渠破膽頻。（《詠房太尉》。自注：初管建親王分鎮天下議，明皇從之，肅宗以是疑管，受讒廢。先是祿山見分鎮詔書，附膺歎曰：「吾不得天下矣！」）鼎飫和方濟，臺階潤欲平。。夜短猿悲減，風和鵲喜虛。驊騮思故第，鸚鵡失佳人。鯨鯢人海涸，魑魅棘林幽。棋聲花院閉，幡影石壇高。地涼清鶴夢，林靜肅僧儀。晚妝留拜月，春睡更生香。隔穀見雞犬，山苗接楚田。人家寒食月，花影午時天。官路好禽聲，軒車駐晚程。南樓山最秀，北路邑偏清。多病形容五十三，誰憐借笏趁朝參。（華下乞歸，十年太華無知己，只得虛中兩首詩。（王禹偁雲：人多以四皓、二疏目圖，惟僧虛中贈圖詩雲：道裝汀鶴識，有時看禦劄，特地掛朝衣。言其尊戴存誠，非邀君也。故圖詩云云，言得其意趣）看師逸跡兩師宜，高適歌行李白詩。（贈z6光，